El gera nato a Padova da Antonio, on nobiłe magistrato mantovan e da Adele Marin na nobildona venesiana, fioła de on patoreo e de na contesa furlana, Ippolita de Colloredo e de Carlo cui el Nievo el gera particołarmente łigà. I łoghi de ła so infansia e de ła so fameja i ga fato da sfondo, in tuti i so romanzi e łe so novełe, ai personaji che i se moveva tra ła Łonbardia, el Veneto e el Friułi. Par tegner drio a so pare inte i so trasferimenti de łaoro, Ippolito el ga trascorso i primi ani d'infansia in varie sità del Regno Lonbardo Veneto e inte el 1841 el se ga iscrito al cołejo del seminario de Sant'Anastaxia de Verona entrando a convito. El ga proseguìo i studi a Cremona e a Revere, inte on liceo privato, dove el ga conseguìo ła łicensa łiceałe inte el 1850. Ritornà a Mantova inte ła caxa paterna, el se ga iscrito a ła facoltà de Łexe preso ł'Università de Pavia, studi proseguìi a Padova dove el se ga laureà inte el 1855 quando zà i avenimenti storeghi e połiteghi de chel tenpo i ło gavevano coinvolto in prima persona. Inte el 1848 el xovane Ippolito, afasinà dal rigor morałe de ła predicasion masiniana, el ga parteçipà inte el s-ciopo del moto insuresionałe a Mantova che el ga fałìo. Dełuxo da ła sconfita el va a Cremona co ł'amigo Attilio Magri e in sta sità, dove el ga vivesto par qualche mexe, el conose Matilde Ferrari, ł'ispiratora del romanzo "Antiafrodisiaco par l'amor platonico" conposto inte el 1851, e se ne ga inamorà. Inte ła primavera del 1849 el sogiorna par poco a Pixa dove el conose Andrea Cassa, col cuałe el parteçipa ai moti livornexi e el entra in contato co i esponenti del partio democratico de Guerrazzi. Ł'intarese par ła leteratura el se gera intanto consołidà e inte el 1852 el xovane el ga scuminsià, acanto al laoro leterario, ła so atività de publicista che ła proseguirà anca a łaurea conseguia, rifiutandose cusì di intraprendere na cariera giuridica che ło gavarìa inserìo inte ł'odià aministrasion austriaca. Inte el 1854 a vien publicà preso ł'editor Vendrame de Udine on primo vołume dei "Versi" che el rancura łe poesie che łe gera sta precedentemente publicà so ła rivista "L'Alchimista friulano" e inte ło steso ano a vien rapresentà a Padova el so drama "Gli ultimi dì di Galileo Galilei". Inte el 1855, dełuxo da ła situasion połitega italiana, ło scritor el se ritira a Colloredo di Montalbano e el se dedica ativamente a ła produsion leteraria dełineando inte ła mente queło che el sarà el so capołaoro, "Le confesion d'un Italiano". El continua intanto ła so atività de publicista e el se avisina al giornałismo miłitante miłanexe cołaborando al setimanałe "Il Caffè". Inte el 1856, a cauxa de on raconto intitołà "L'Avvocatino" publicà sol foglio miłanexe "Il Panorama universale", el vien acusà de viłipendio inte i confronti de łe guardie inperiałi austriache e subise on proceso. Ła sarà questa ł'ocaxion par trascorare łonghi periodi a Miłan dove el gavarà modo de partesipar ai dibatiti łeterari e połiteghi che i se svolgevano e de apresar el vivace clima culturałe de queła sità. Tra el 1857 e el 1858 Nievo, ritornà a Colloredo, el se dedica intensamente, a ła stexura del so grande romanzo, "Le confesion d'un italiano", che el sarà publicà postumo inte el 1867 da ł'editor Le Monnier col titoło rivisto "Le confesion di un ottuagenario".